text: আন্দোলন শুরু হয়ে গেছে, ফয়সালা হবে রাজপথে: আমীর খসরু
  হোমরাজনীতিআন্দোলন শুরু হয়ে গেছে, ফয়সালা হবে রাজপথে: আমীর খসরু
  বিএনপির স্থায়ী কমিটির সদস্য আমীর খসরু মাহমুদ চৌধুরী বলেছেন, আন্দোলন শুরু হয়ে গেছে। ফয়সালা হবে রাজপথে।
  মঙ্গলবার চট্টগ্রাম নগরের একটি কমিউনিটি সেন্টারে নগর বিএনপি আয়োজিত এক ইফতার মাহফিলে তিনি এসব কথা বলেন।
  আমীর খসরু মাহমুদ চৌধুরী বলেছেন, বাংলাদেশের মানুষ মনস্থির করে ফেলেছে। বিএনপির ভারপ্রাপ্ত চেয়ারম্যান তারেক রহমানের নেতৃত্বে বর্তমান ফ্যাসিস্ট, কর্তৃত্ববাদী সরকারের বিরুদ্ধে যে আন্দোলন শুরু হয়েছে, তার পক্ষে জনমত স্পষ্ট হয়ে গেছে।
  বিদেশিদের সমর্থন আছে, দেশেও সমর্থন আছে। কিন্তু ফয়সালা হবে রাজপথে। ফয়সালা হতে হবে রাস্তায়। এ সময় সবাইকে একতাবদ্ধ হয়ে রাজপথে নামার আহ্বান জানান তিনি।
  ইফতার মাহফিলে ভার্চ্যুয়ালি যুক্ত হয়ে প্রধান অতিথির বক্তব্য দেন বিএনপির ভারপ্রাপ্ত চেয়ারম্যান তারেক রহমান। ইফতার মাহফিলে বিশেষ মেহমান হিসেবে উপস্থিত ছিলেন চট্টগ্রামস্থ ভারতীয় সহকারী হাইকমিশনার ডা. রাজিব রঞ্জন।
  বিশেষ অতিথির বক্তব্যে বিএনপির ভাইস চেয়ারম্যান মীর মোহাম্মদ নাসির উদ্দিন বলেন, 'আমাদের লক্ষ্য হতে হবে, আগামী বছর যেন আমরা ক্ষমতায় এসে ইফতার করতে পারি।'
  বিশেষ অতিথির বক্তব্যে বিএনপির চেয়ারপারসনের উপদেষ্টা এস এম ফজলুল হক বলেন, বর্তমান অবৈধ সরকার গণতন্ত্রকে হরণ করেছে। মানুষের ভোটের অধিকার কেড়ে নিয়েছে। এই দেশকে তারা দুর্নীতির স্বর্গরাজ্যে পরিণত করেছে।
  নগর বিএনপির আহ্বায়ক শাহাদাত হোসেনের সভাপতিত্বে সভায় অন্যদের মধ্যে বক্তব্য দেন নগর বিএনপির সদস্যসচিব আবুল হাশেম, কেন্দ্রীয় কমিটির সাংগঠনিক সম্পাদক মাহবুবের রহমান, সাবেক মন্ত্রী জাফরুল ইসলাম চৌধুরী, বিএনপির কেন্দ্রীয় কমিটির শ্রম সম্পাদক এ এম নাজিম উদ্দিন, সহসাংগঠনিক সম্পাদক জালাল উদ্দিন মজুমদার, ভিপি হারুনুর রশিদ, সদস্য মীর মোহাম্মদ হেলাল উদ্দিন প্রমুখ।